Microceratus

Microceratus bol rod malého vtákopanvého dinosaura zo skupiny Ceratopsia. Jediným druhom je Microceratus gobiensis.

Žil v období vrchnej kriedy na území dnešného Mongolska (a možno aj inde na území Ázie). Patril k najmenším známym ceratopsom, chodil po zadných nohách a bol tiež jedným z najstarších známych rohatých dinosaurov (podobne ako rod Psittacosaurus).

Pôvodné rodové meno tohto dinosaura, Microceratops, bolo počas opisu v roku 1953 už zadané pre jeden druh chrobáka, preto bolo nutné ho zmeniť. Mnoho z pôvodného opísaného materiálu tohto druhu bolo už prisúdené rodu Graciliceratops.

Klasifikácia 
Microceratus patrí medzi ceratopsy (Ceratopsia), skupinu bylinožravých dinosaurov s papagájovitými zobákmi, ktoré sa vyskytovali v Severnej Amerike a Ázii počas obdobia vrchnej kriedy, ktorá skončila zhruba pred 65 miliónmi rokov.

Potrava 
Rovnako ako všetky ostatné rohaté dinosaury, aj Microceratus bol bylinožravec. Keďže krytosemenné rastliny boli ešte v tomto období menej hojné ako dnes, je možné, že sa tento dinosaurus živil relatívne hojnými papradinami, cykasmi a ihličnanmi. Svojim silným zobákom bol schopný obštipkávať aj silné konáre a výhonky.

V populárnej kultúre 
Tento dinosaurus je pod pôvodným (už neplatným) rodovým menom Microceratops krátko spomenutý v slávnom románe Michaela Crichtona Jurský park.

Referencie 
 

 Barry Cox, Colin Harrison, R.J.G. Savage, and Brian Gardiner. (1999): The Simon & Schuster Encyclopedia of Dinosaurs and Prehistoric Creatures: A Visual Who's Who of Prehistoric Life. pg. 162 Simon & Schuster. 
 David Norman . (2001): The Big Book Of Dinosaurs. pg. 317, 318, 319 and 326, Walcome books.

Externé odkazy 
 http://www.thescelosaurus.com/ceratopsia.htm

Ceratopsia